Gedagte vir die dag: Ryk mense gaan sukkel!Foto: pixabay.com Lees: Markus 10:17-27 Jesus sê toe verder vir hulle: ‘Kinders, hoe moeilik is dit om in die koninkryk van God te kom. Dit is makliker vir ’n kameel om deur die oog van ’n naald te kom as vir ’n ryke om in die koninkryk van God te kom.’ (Markus 10:24-25) Wanneer die ryk jong man by Jesus wil weet wat hy moet doen om die ewige lewe te beërwe, en Jesus hom vra om van al sy besittings ontslae te raak en Hom te volg, sien die man nie daarvoor kans nie (Mark 10:17-22). Die rede vir sy aarseling was dat hy te veel besittings gehad het. Hoe ryker ’n mens word, hoe moeiliker is dit immers om jou vertroue op jou geld en goed te laat vaar en net van Jesus afhanklik te wees. Ons dink miskien dat die ryk jong man verkeerd was, maar hoeveel van ons sal bereid wees om alles wat ons het te verkoop, die geld vir die armes te gee en Jesus onvoorwaardelik te volg? Jesus weet maar te goed hoe moeilik dit sal wees, daarom vertel Hy sy dissipels dat dit makliker sal wees vir ŉ kameel om deur die oog van ’n naald te gaan as vir ’n ryke om in die hemel te kom. ‘Dit is nie die feit dat iemand rykdom besit wat hom uit die hemel sal hou nie, maar die feit dat die rykdom hóm besit,” skryf dr. Caird. Die feit dat ryk mense wat verknog is aan hulle besittings moeilik in die hemel gaan kom, is so belangrik dat Matteus, Markus én Lukas daaroor berig (Matt 19:24; Mark 10:25; Luk 18:24‒25). Miskien moet jy weer ’n keer gaan nadink hoe hoog jy jou besittings ag … Is dit nie miskien vir jou belangriker as God nie? Vader, vergewe my dat my besittings soms vir my ’n struikelblok is as ek U wil volg. Gee dat hulle nooit vir my belangriker as U sal wees nie.